[bookmark: _GoBack]Nedeljko Čubrilović, predsjednik Narodne skupštine Republike Srpske, rekao je da je Vlada RS mogla da ostvari bolje rezultate, posebno u oblasti realnog sektora i otvaranja novih radnih mjesta. 

"Za društvo i za poziciju u RS bilo bi bolje da neki novi ljudi dobiju šansu da vode najznačajnije resore u Vladi. Takođe, mislim da bi bilo bolje da dođe do osvježenja i u zajedničkim organima i institucijama na nivou BiH", rekao je Čubrilović, naglašavajući da je jedini spas za društvo sprečavanje korupcije i značajnije pokretanje privrede. 

NN: Narodna skupština Republike Srpske završila je prvi kvartal rada ove godine. Da li ste zadovoljni dinamikom? 

ČUBRILOVIĆ: Svi statistički podaci koje je objavio i Centar civilnih inicijativa jasno ukazuju da je Narodna skupština RS u prošloj godini bila efikasnija od Parlamenta FBiH i Parlamentarne skupštine BiH. Takođe, poslanici parlamenta RS proveli su znatno više vremena na sjednicama nego njihove kolege u federalnom i parlamentu BiH. Pokazatelji koje imamo u prvom kvartalu 2016. godine lošiji su u odnosu na prosjek rada u prošloj godini, a to je zbog činjenice da je ovo izborna godina pa se previše vremena troši na rasprave koje imaju predizborni karakter. U prvom kvartalu 2016. Narodna skupština je usvojila 17 zakona i 11 tematskih cjelina. 

NN: Pitanje na koje javnost čeka odgovor jeste kada će Odluka o referendumu o Sudu i Tužilaštvu BiH biti objavljena u "Službenom glasniku"? 

ČUBRILOVIĆ: Odluka o referendumu o radu Suda i Tužilaštva BiH prošla je proceduru ispitivanja zaštite vitalnog nacionalnog interesa kod Ustavnog suda RS i proslijeđena je na objavljivanje. Narodna skupština je svoj posao okončala i kad odluka bude objavljena, mi ćemo postupati u skladu sa zakonom. Mi ne odlučujemo kada će odluka biti objavljena. 

NN: Odluka Ustavnog suda o 9. januaru kao Danu RS treba da stupi na snagu u junu. Šta će Narodna skupština učiniti po tom pitanju? 

ČUBRILOVIĆ: Narodna skupština RS će iskoristiti sve pravne mogućnosti i u predviđenom roku od šest mjeseci dostaviti prigovor na Odluku Ustavnog suda BiH o Danu Republike. Kako god bilo, mi ćemo i dalje slaviti 9. januar kao Dan Republike Srpske jer je to istorijska činjenica i, u suštini, to se neće mijenjati. 

NN: Vlasti RS, FBiH i BiH postigle su načelan dogovor o novom kreditnom aranžmanu MMF-a. Znate li uslove dogovora i kada će doći sredstva? 

ČUBRILOVIĆ: U Narodnu skupštinu nije stigao nikakav zvaničan dopis ili informacija o tim razgovorima ili akt o novom zaduživanju. Kad odluka bude u proceduri, Narodna skupština će raspravljati o njoj. 

NN: Da li ste zadovoljni radom Vlade Republike Srpske? 

ČUBRILOVIĆ: Prirodno je da svaki čovjek koji je odgovoran prema sebi i svom radu postavlja nove ciljeve i nikad nije u potpunosti zadovoljan onim što je postigao. Sasvim je logično da uvijek može bolje i više. Mislim da je Vlada RS mogla da ostvari bolje rezultate, posebno u oblasti realnog sektora i otvaranja novih radnih mjesta, iako radi u otežanim uslovima. Za društvo i poziciju u RS bilo bi bolje da neki novi ljudi dobiju šansu da vode najznačajnije resore u Vladi. Takođe, mislim da bi bilo bolje da dođe do osvježenja i u zajedničkim organima i institucijama na nivou BiH. 

NN: DNS ima tri ministra u Vladi. Da li ste zadovoljni njihovim radom? 

ČUBRILOVIĆ: Sve što sam rekao za Vladu RS vrijedi i za ministre iz DNS-a. Njihov rad je svakodnevno na provjeri i mi ćemo se kao partija ponašati u skladu s onim kako njihov rad ocjenjuju građani. Niko nije nezamjenjiv. Čak i oni ministri koji dobro rade svoj posao, ako je percepcija javnosti da to ne čine na adekvatan način, treba da idu s te pozicije. DNS ima mnogo mladih, stručnih i pametnih ljudi i mislim da i njima treba dati šansu da pokažu šta znaju. 

NN: Dogovora o popisu stanovništva još nema i teško da će biti postignut u zadatom roku. Da li postoji rješenje za objavljivanje rezultata popisa? 

ČUBRILOVIĆ: Jedino rješenje je u poštovanju zakona, međunarodnih standarda i metodologije u obrađivanju rezultata popisa. Imam potpuno povjerenje u stručnost rukovodstva Zavoda za statistiku RS. Neophodno je u skladu sa Zakonom o popisu, član 40, koji se odnosi na mjesto rada ili školovanja, uskladiti sa pitanjima od jedan do sedam kod utvrđivanja statusa rezidentnog stanovnika. Sve drugo je politizacija i zloupotreba rezultata popisa koja mora da bude spriječena. 

NN: Šta će uraditi RS ukoliko ne bude dogovora o objavljivanju popisa? 

ČUBRILOVIĆ: Ukoliko ne bude dogovora o metodologiji, Republika Srpska će objaviti svoje rezultate popisa i to će biti relevantni pokazatelji. Nema napretka i razvoja trgovine, turizma i ukupne ekonomije bez rezultata popisa. Na kraju, nema ni evropskih integracija bez objavljivanja rezultata popisa. 

NN: Građani kao najveće probleme ističu nezaposlenost i korupciju. Na koji način treba rješavati ovo pitanje? 

ČUBRILOVIĆ: Građani ističu ono što ih najviše muči, ono sa čim se suočavaju svaki dan. Možemo mi da pričamo priče kakve hoćemo, ali i mi se kao građani, kao pojedinci, suočavamo s tim da je korupcija postala način života, da je prisutna od školstva, preko zdravstva, do pokušaja da se zaposlite. Vrijeme je da se to prekine, da se prizna da je korupcija ozbiljan problem i odlučnije krene u obračun s njom. Korupcija je jedan i od osnovnih razloga zbog čega je tako visoka stopa nezaposlenih, naravno, ne i jedini. 

NN: A gdje vidite izlaz? 

ČUBRILOVIĆ: Sve stručne i intelektualne kapacitete ovo društvo mora da upregne u oživljavanje privrede, u otvaranje fabrika, jer bez toga neće nam pomoći ni sto kredita MMF-a ili bilo koje banke. I zato su građani u pravu jer jedini spas za društvo je sprečavanje korupcije i značajnije pokretanje privrede. To je naš nacionalni interes broj jedan. Svaka vlast se cijeni po tome koliko je stvorila novih radnih mjesta. Ukoliko ne budemo više pažnje posvetili razvoju, realnom sektoru i stvaranju nove vrijednosti, ukoliko ne budemo podigli standard u obrazovanju i u potpunosti se ne posvetimo borbi protiv korupcije i drugih društvenih pošasti, nećemo imati napretka i dobrih rezultata. 

NN: SNSD, DNS i SP već je trebalo da dogovore zajedničke kandidate za lokalne izbore, ali to se nije dogodilo. Da li će dogovora uopšte biti? 

ČUBRILOVIĆ: Lideri stranaka su postigli načelan dogovor o zajedničkim kandidatima za načelnike i gradonačelnike gdje god je to moguće. DNS je na vrijeme dostavio spisak opština u kojima smatra da ima šansu da osvoji načelničke pozicije, ali to nisu učinili naši partneri. U nekim opštinama je već postignut dogovor. Ukoliko ne bude dogovora, DNS će samostalno predlagati svoje kandidate, pa nek pobijedi najbolji. 

NN: U kojim opštinama će DNS tražiti načelnička mjesta? 

ČUBRILOVIĆ: Mi vjerujemo da imamo pobjedničke kandidate za načelnike Drinića, Čelinca, Kotor Varoša, Oštre Luke, Krupe na Uni, Ugljevika, Lopara, Bratunca, Trnova, Istočnog Novog Sarajeva, Ljubinja i Foče. Imamo kandidata za gradonačelnika Prijedora, a ako ne bude dogovora imaćemo i kandidata za gradonačelnika Banjaluke. 

NN: Govori se da DNS negoduje jer je nezadovoljan kadrovskim pozicijama? 

ČUBRILOVIĆ: Postoje neke kadrovske pozicije koje su pripale DNS-u, ali godinu i po od izbora dogovor o tome nije ispoštovan. I niko ne kaže da nije ispoštovan dogovor, nego se kao DNS bori za kadrove. A jasno je da za nas to pitanje nije najvažnije, jer da jeste davno bismo reagovali na drugačiji način. 

NN: Sa čime onda DNS nije zadovoljan u okviru koalicije u RS? 

ČUBRILOVIĆ: Mi smo različite partije i logično je da imamo različite programe i pristupe rješavanju određenih pitanja. Prije svega, DNS smatra da se nije vodila mudra i dobra politika kada je u pitanju bankarski sektor. Ako jeste, zašto su propale pare građana u nekim bankama? Zar je moguće da finansijske službe nisu mogle ranije da reaguju? Ako nisu znali, onda je još gore jer su pogrešni ljudi postavljeni na odgovorna mjesta. Takođe, smatramo da jednim od najvažnijih resora, resorom privrede, nije upravljano na najbolji način. Od kada postoji RS, osim Slobodana Puhalca, u Vladi RS nismo imali ministra koji je na pravi način razumio potrebe privrednika i domaćinski upravljao tim resorom. 

NN: DNS-u zamjeraju da je on opozicija unutar vlasti, a opozicija da je DNS odgovoran što je SNSD i dalje na vlasti. Šta Vi kažete? 

ČUBRILOVIĆ: DNS vodi dosljednu i odgovornu politiku. Činjenica je da smo nerijetko kritični i prema našim koalicionim partnerima. DNS vlada onoliko koliko su mu građani dali povjerenje. Mi smo očekivali, a to smo i u toku kampanje obećavali, da ćemo, ukoliko budemo imali više od deset poslanika, zaustaviti sve ono što nije u interesu RS i građana. Nažalost, nismo dobili dovoljan broj glasova da možemo da učinimo više. I uopšte ne mislim da mi možemo da spasimo ili da srušimo SNSD. Realno gledano, ne može to da učini ni ovakva opozicija. To mogu uraditi jedino birači na demokratskim izborima. 

NN: Opozicija u RS je najavila proteste, a predsjednik SNSD-a Milorad Dodik kontraproteste. Šta Vi mislite o tome? 

ČUBRILOVIĆ: Postavlja se pitanje kada su to protesti riješili bilo koji problem? Naravno, građani imaju pravo da svoj stav iskažu i na taj način. Ali, ako neko hoće na vlast, onda treba da je osvoji na demokratskim izborima. Mi smo dobili upozorenja da se pripremaju razni scenariji. Kako god bude, MUP RS treba da djeluje u skladu sa zakonom i zaštiti institucije, objekte i imovinu građana. 

NN: DNS je rekao da će se usprotiviti poskupljenju struje, ali takva odluka je ipak donesena. Kako je došlo do poskupljenja i kolika je odgovornost DNS-a? 

ČUBRILOVIĆ: Činjenica je da proizvodnja i prenos električne energije iziskuju značajna ulaganja, ali mi smatramo da u ovom trenutku nije trebalo doći do poskupljenja struje. Smatramo da je trebalo napraviti veće uštede i smanjiti rasipanje u okviru sistema. Da budemo jasni, DNS nije dao saglasnost za poskupljenje struje i, u skladu sa svojim kapacitetom, oštro smo se tome suprotstavljali. Ipak, regulator je donio odluku ne uvažavajući stav DNS-a, drugih političkih subjekata i šire javnosti.



